Meta llejla komplew il-laqgħat ta’ djalogi pubbliċi fis-sensiela Viċin Tiegħek – Gvern li Jisma, sar magħruf li l-pajjiż dalwaqt ikollu Kummissarju għall-Ħarsien tal-Annimali u li se jiħraxu l-pieni għal min jaħqar l-annimali. Matul din il-laqgħa, is-Segretarju Parlamentari Roderick Galdes ikkonferma wkoll li l-intenzjoni tal-Gvern baqgħet li ma jiġux f’Malta ċirkli bl-annimali u li dalwaqt jitħabbar il-proġett tal-Pitkalija. Min-naħa tiegħu l-Ministru għall-Iżvilupp Sostenibbli, l-Ambjent u t-Tibdil fil-Klima Leo Brincat qal li l-Fgura, l-Imsida u San Pawl il-Baħar flimkien ma’ lokalità oħra f’Għawdex intgħażlu biex fihom isir proġett pilota li se joħloq ambjent isbaħ għar-residenti. Il-Ministru Brincat qal li għaddejjin diskussjonijiet mal-Klabb tal-Football ta’ Marsascala biex il-Park tal-Familja jintuża ferm aħjar fosthom għall-prattika sportiva. Spjega wkoll li dalwaqt jinfetaħ Centru għall-viżitaturi fil-park tal-Majjistral. Il-Minsitru Brincat qal li dalwaqt jitnieda wkoll proġett biex it-tfal joħorġu b’ideat biex jitħares l-ambjent. Il-proġett huwa msejjaħ “Leħen l-Istudent, għax madwari Jimpurtani”. Spjega wkoll li qegħdin jitħejjew żewġ liġijiet waħda dwar il-ħsejjes u oħra dwar it-tibdil fil-klima.